**Srednja škola „Jure Kaštelan“ Omiš sudjelovala na Comenius stručnom usavršavanju u sklopu Programa za cjeloživotno učenje Agencije za mobilnost i programe EU**

Profesorica hrvatskog jezika i književnosti Milena Popović, djelatnica Srednje škole „Jure Kaštelan“ Omiš, sudjelovala je na Comenius stručnom usavršavanju pod nazivom *Intercultural competence through an effective communication in an European teaching and learning environment* koje se održalo u Sliemi na Malti od 23. lipnja 2013. do 28. lipnja 2013.

Comenius stručno usavršavanje je organizirala nizozemska organizacija *Quarter Mediation* čija je ravnateljica Cristina Stefan ujedno bila i moderatorica navedenog usavršavanja. Nositelji aktivnosti bili su i Simona Restall, profesorica dramske umjetnosti malteškog veleučilišta u Paoli te Stefan Caruana, nastavnik osnovne škole u Gudji. Službeni jezik usavršavanja bio je engleski.


Usavršavanje je bilo organizirano u obliku predavanja i radionica u kojima su sudionici aktivno sudjelovali, a za ciljeve je imalo promicanje i primjenu primjera dobre prakse koji se temelje na uključivanju inovativnih metoda poučavanja u nastavi kazališne, likovne, glazbene i plesne umjetnost, sporta te **informacijske i komunikacijske tehnologije (ICT) pri čemu je osobit naglasak bio na promicanju** svijest o europskoj dimenziji obrazovanja.

Sudionici su kroz praktičnu nastavu upoznati s inovativnim metodama učenja i poučavanja, uz primjenu interaktivnih, interdisciplinarnih te nekonvecionalnih metoda rada u nastavnom procesu.

Tijekom edukacije sudionici su posjetili Osnovnu školu Williama Bakera u Gudji te malteško Veleučilište umjetnosti, znanosti i tehnologije u Paoli čime im je bio omogućen detaljan uvid u organizaciju malteškog školskog sustava, koji se uglavnom oslanja na britanski model školovanja. Ono što je ponajviše začudilo sudionike usavršavanja jest činjenica kako se na Malti djevojčice i dječaci školuju odvojeno. Tek je posljednjih godina započela integracija učenica i učenika u ista razredna odjeljenja. Također je specifičnost malteškog obrazovnog sustava nepostojanje ustanova koje su u europskim školskim sustavima poznate kao jaslice i vrtići. Tek se od ove godine na Malti školuje prva generacija odgojiteljica, a država kreće u izgradnju objekata namijenjenih odgoju i obrazovanju najmlađih stanovnika Malte.

Sudionici su posjetili i najznačajnije povijesne znamenitosti otoka Malte, Goza i Comina kako bi upoznali povijesnu i kulturnu baštinu zemlje domaćina.

Na stručnom usavršavanju sudjelovale su po dvije učiteljice iz Švedske i Finske, jedna učiteljica s Cipra, dvije profesorice iz Španjolske, po jedna profesorica iz Njemačke, Litve i Hrvatske, te jedan profesor iz Danske.

Sve aktivnosti u sklopu Programa za cjeloživotno učenje imaju za cilj, između ostalog, upoznavanje drugih kultura, stoga je obveza svih sudionika ovog stručnog usavršavanja bila priprema prezentacija o zemljama iz kojih dolaze, o njihovim školskim sustavima te o institucijama u kojima rade kako bi iste predstavili ostalim sudionicima već prvog dana usavršavanja.


U cilju upoznavanja raznolikosti, ali i sličnosti kultura i običaja europskih zemalja, sudionici su zajedno s organizatorima pripremili *Večer europske hrane* na kojoj su predstavili kulinarske specijalitete zemalja iz kojih dolaze.

Zadnjeg dan stručnog usavršavanja sudionici su trebali prezentirati vlastite primjere dobre prakse. Profesorica Popović prezentirala je rad dramske skupine *Individulaci* Srednje škole „Jure Kaštelan“ Omiš, kojoj je voditeljica, pripremivši kratki film o njihovoj predstavi *Vratilov San ivanjske noći* koju su ove godine uprizorili za Dan škole kao i za Dan Grada Omiša.

Navedno stručno usavršavanje jedna je od aktivnosti potprograma Comenius u sklopu Programa za cjeloživotno učenje, a bilo je financirano od strane Europske unije preko Agencije za mobilnost i programe EU (AMPEU).

Sudjelovanjem u Comenius aktivnostima potiče se poboljšanje kvalitete obrazovanja nastavnika, uvodi se europska dimenzija u obrazovanje nastavnika te time i sama škola, u ovom slučaju Srednja škola „Jure Kaštelan“ Omiš, aktivno sudjeluje u europskom društvu. Ovakva sudjelovanja imaju sebi za svrhu uspostavljanje prijateljskih odnosa među europskim nastavnicima, odnosno daljnju suradnju škola u pripremi i provedbi projekata financiranih od strane Europske unije. Stoga jako veseli najava moguće suradnje omiške Srednje škole „Jure Kaštelan“ sa školom na Malti pri realizaciji novih projekata u sklopu programa Agencije za mobilnost i programe EU.

Agencija za mobilnost i programe Europske unije (AMPEU) javna je ustanova koja provodi i promovira programe Europske unije u području obrazovanja, znanosti i mladih. Agencija je usmjerena podizanju kvalitete sustava prvenstveno njegovom internacionalizacijom, odnosno jačanjem instrumenata mobilnosti u svrhu učenja i usavršavanja.Više informacija možete naći na stranici [www.mobilnost.hr](http://www.mobilnost.hr).

|  |
| --- |
|  |

|  |
| --- |
|  |
|  |  |



